karantæne
Karantæne, streng isolering af mennesker eller dyr, der lider af eller mistænkes for alment farlige smitsomme sygdomme.
I Danmark kan karantæne i henhold til Epidemiloven (1979, 2007) iværksættes af epidemikommissioner med deltagelse af bl.a. embedslæger og repræsententer for det regionale sygehusberedskab, fx ved difteri, Ebola-sygdom, miltbrand, pest, SARS og Lassafeber.
Den lille ø Kyholm ved Samsø blev 1709-11 og 1831-59 anvendt som karantænestation for søfolk og skibspassagerer, ligesom Øresundshospitalet i Helsingør (oprettet 1796) rummede karantæneafsnit til isolering af smittede, der var opdaget ved opkrævning af Øresundstolden.
I overført betydning anvendes betegnelsen fx om midlertidig udelukkelse af sportsfolk fra konkurrencer efter en forseelse og om midlertidigt tab af ret til sociale ydelser, fx efter socialbedrageri.